ועדת העלייה, הקליטה והתפוצות, כנסת 23, פרוטוקול מספר 23, 2020-07-14 10:30

דוד ביטן: בוקר טוב לכולם.

דוד ביטן: אני מתכבד לפתוח את ישיבת הוועדה, הנושא להיום המשך לימודי עברית באולפנים בצל משבר הקורונה.

דוד ביטן: לקראת הדיון הנוכחי קיבלנו מענה והתייחסות של משרד הקליטה ולפיו עולה שמ-1 בספטמבר 19' עד 29 ביוני 2020 יש 6,232 בתי אב עולים חדשים שרלוונטיים לתקופה זו.

דוד ביטן: במשרד החינוך התקבלו 760 פניות מעולים שהתחילו ללמוד באולפנים ומשך לימודיהם הוארך בעקבות בקשתם.

דוד ביטן: לגבי ה-760 האלה אין פרטי תעודות זהות שלהם ולא ניתן לפלח ולאתר אותם כקבוצת זכאות להמשך סל קליטה.

דוד ביטן: באולפנים הפרטיים, בשיטת השוברים, הוואוצ'רים, לא הייתה הארכה, מספר התלמידים בהם נמוך משמעותית בגלל היעדר תקציב, ממרץ עד סוף יוני השנה למדו בהם רק 284 עולים חדשים לעומת 610 בשנה קודמת באותה תקופה.

דוד ביטן: לפי הבקשה המקורית של הוועדה הזכאות הייתה אמורה להיות רק למי שביקש וקיבל הארכה ללימודי אולפן, בסך הכול 1,044 לומדים, 760 ועוד 284 בפרטיים, זכאים להארכת סל הקליטה.

דוד ביטן: אך מדובר באפליה מסוימת, יש עולים שאם הייתה ניתנת להם האפשרות להאריך את לימודי האולפן היו בוחרים באפשרות הזאת, אם כך נכון הוא כן להציע הארכת התקופה לכל 6,232 בתי אב, למרות שזה בעיה מבחינה תקציבית.

דוד ביטן: לא נראה לי שהדבר יהיה אפשרי, אז בוא נלך על מה שאפשרי ולא על מה שרצוי.

דוד ביטן: משרד הקליטה מציע להאריך את תקופת הזכאות לסל הקליטה לכל העולים שעלו מ-1 בספטמבר 2019 ועד 29 ביוני 2020, ולא רק לעולים שהאריכו את לימודיהם באולפן.

דוד ביטן: העלות התקציבית המוערכת הינה 43 מיליון שקל, העניין מצריך כנראה שינוי חקיקה.

דוד ביטן: למה הגעת לזה שצריך שינוי חקיקה?

שלומית אבינח: זה מה שמשרד הקליטה אמרו.

מרב תורג'מן: אני לא הצלחתי להבין גם, אני אשמח להבין ממשרד הקליטה.

דוד ביטן: למה צריך?

דוד ביטן: הרי האוצר יכול להעביר לכם כסף ובזה נגמר הסיפור, לכם ולמשרד החינוך.

דגנית סנקר: אני רוצה לומר שאנחנו קיבלנו חוות דעת משפטית שהדבר הזה מחייב שינוי - - -

שלומית אבינח: אני רוצה להגיד לצורך הפרוטוקול שמאתמול אנחנו במשא ומתן עם משרד הקליטה להזמין את הלשכה המשפטית בגלל חוות הדעת שהם נתנו והם אמרו שבגלל התחייבויות קודמות הם לא מגיעים לדיון.

דוד ביטן: של מי עורכי הדין, של משרד המשפטים או משרד הקליטה?

שלומית אבינח: לא, משרד המשפטים כאן, משרד הקליטה.

שלומית אבינח: זה מה שהם ענו גם בכתב, שיש להם התחייבויות קודמות.

דוד ביטן: טוב, בואו נגיע למצב קודם כל שיסכימו לתת לנו את התקציב, אחר כך נתווכח על איך עושים את זה, בסדר?

דוד ביטן: נראה לי יותר הגיוני שלא נתווכח לפני שיש לנו בכלל על מה להתווכח.

דוד ביטן: חברי הכנסת רוצים להתייחס בהתחלה?

דוד ביטן: בבקשה.

אנדרי קוז'ינוב: בקצרה.

אנדרי קוז'ינוב: תודה רבה, אדוני היושב ראש.

אנדרי קוז'ינוב: בכל השיחות המקדימות לגבי האולפנים אני מבין שהנושא בא לפתרון או שהוא יבוא לפתרון בקרוב.

אנדרי קוז'ינוב: אגב, גם קיבלתי לא מעט מיילים מאולפנים ספציפיים על איכות ההוראה, שהיא הייתה טובה, שוב בהתאם לעדויות של אותם אנשים שכתבו לי את האי-מיילים האלה.

אנדרי קוז'ינוב: מדובר באולפנים מסוימים בפתח תקווה, ברעננה, קיבלו שבחים.

אנדרי קוז'ינוב: מאידך גם קיבלתי אי-מיילים - - -

דוד ביטן: זאת אומרת פותרים את זה באון ליין מה שנקרא.

אנדרי קוז'ינוב: למידה בזום.

אנדרי קוז'ינוב: זאת אומרת כנראה שהיו מורים טובים שגם ידעו להתאים את עצמם לתקופת הזום, גם עבור האוכלוסייה המבוגרת, קיבלו שבחים.

אנדרי קוז'ינוב: מאידך גם קיבלתי אי-מיילים מחבר'ה יותר צעירים שקיבלו הנחיה בזום של שעה ביום, במקום חמש שעות לפי תקן, כשהייתה למידה מרחוק, שזה לא היה מספיק, אבל אני מאמין שגם זה ייפתר, תהיה להם אפשרות להאריך, להשלים את התקופה הזאת.

אנדרי קוז'ינוב: דבר חשוב ביותר, אני גם מבין שיש עכשיו במשרד החינוך חשיבה לפתח את הכלים האלה להקניית שפה באמצעים דיגיטליים באמצעות שיטות הוראה חדשות, שזה גם בעבודה, זה גם מבורך.

אנדרי קוז'ינוב: מאידך בנושא של סל הקליטה לדעתי הדבר החשוב ביותר, לנוכח המצוקה הכלכלית וגם לנוכח העובדה, אני מחבר את זה רגע לנוכח העובדה שהממשלה מתכוונת להאריך את תקופת הזכאות לאבטלה לכולם עד יוני ,021.

אנדרי קוז'ינוב: בהשוואה לכסף הזה של האבטלה הארכת סל הקליטה, שזה דבר מינימלי, זה דברים קטנים.

אנדרי קוז'ינוב: לכן צריך להקדיש פה מחשבה וצריך ל - - -

דוד ביטן: יש כמה עניינים שביקשתי פגישה עם שר האוצר, אני מקווה שהשבוע או תחילת שבוע הבא אני אפגוש אותו ואז אני אוכל להתקדם בכל הדברים שאנחנו צריכים לסיים.

אנדרי קוז'ינוב: אדוני היושב ראש, למשל בחוק שיעלה היום, חוק הפיצוי הכלכלי הענק הזה, אין שם שום סעיף שמתייחס לעולים חדשים וזה חוק של 50 מיליארד שקל.

אנדרי קוז'ינוב: אז באותם 50 מיליארד שקל, 43 מיליון שקל להארכת סל קליטה, לדעתי, זה סכום שהוא סביר ביותר ואין שום סיבה שהממשלה לא תקצה אותו.

דוד ביטן: מי חבר ועדת כספים?

יואל רזבוזוב: אצלנו מיקי לוי.

דוד ביטן: הכוונה מוועדת הקליטה, יש מישהו שהוא חבר?

יואל רזבוזוב: אלכס קושניר.

דוד ביטן: אז אנחנו צריכים להגיש הסתייגות לחוק הזה.

דוד ביטן: נתחיל בזה שנגיש הסתייגות ונתחיל להתווכח בוועדת הכספים על העניין הזה.

דוד ביטן: מתי הדיון הזה?

מרב תורג'מן: לא, זה עוד לא עלה במליאת הכנסת, למיטב ידיעתי.

דוד ביטן: היום קריאה ראשונה.

מרב תורג'מן: היום קריאה ראשונה, אחר כך ידונו בוועדת הכספים, אז אני לא יודעת אם היום - - -

דוד ביטן: אז מחר הדיון.

דוד ביטן: מתכוונים מחר להעביר את זה כבר בשנייה ושלישית.

אנדרי קוז'ינוב: אז אנחנו ניערך.

דוד ביטן: אתם חייבים היום אחרי הדיון, מחר, להתחיל לטפל בזה.

דוד ביטן: אולי נוכל לעשות את זה במסגרת הזאת ונגמור עניין.

אנדרי קוז'ינוב: זה הדבר שהוא הכי מתבקש, להכניס סעיף.

דוד ביטן: אז אני חייב היום לדבר עם השר, לא בסוף השבוע.

אנדרי קוז'ינוב: להכניס סעיף, שזה, שוב, יחסית פינטאס.

דוד ביטן: לא, להכניס את זה כהסתייגות או תיקון במסגרת הוועדה.

אנדרי קוז'ינוב: תיקון במסגרת הוועדה ואז זה לא ידרוש חקיקה נפרדת.

דוד ביטן: טוב, בסדר.

דוד ביטן: בבקשה.

יואל רזבוזוב: במשפט.

יואל רזבוזוב: אני מצטרף למה שחבר הכנסת קוז'ינוב אמר, שבאמת מבחינת לימודי עברית, אולפן, אנחנו מבינים שאנחנו סגורים אז את המצוקה הזאת אנחנו פתרנו.

יואל רזבוזוב: את העניין של הארכה של סל קליטה, אנחנו רואים שנדרש תקציב ואנחנו צריכים להילחם עבורו.

יואל רזבוזוב: חשוב מאוד, כי בסוף זה חיוני, זה חיים של אנשים וכמובן בגלל שהאריכו את דמי האבטלה עד לשנה הבאה צריך לראות גם פתרון אחרי שסל הקליטה ייגמר כי האנשים אלה, סביר להניח, לא ימצאו עבודה.

יואל רזבוזוב: הם יהיו בלי עבודה, ואז לראות איך במשך הזמן הזה, בפער הזה, איך הם משתלבים ומה הם עושים כאן במדינת ישראל.

דוד ביטן: אם אפשר, היועצת המשפטית, תכיני לי הסתייגות, בדיוק על איזה סעיף להכין את ההסתייגות.

דוד ביטן: אפשרי הדבר?

מרב תורג'מן: כן, הכוונה היא למעשה לאפשר ל - - -

דוד ביטן: שאנחנו נבקש את ה-48 מיליון אלה במסגרת התוכנית.

יואל רזבוזוב: 43.

מרב תורג'מן: אני אדבר איתך על זה, אבל באופן עקרוני אין אפשרות להכניס בחוק ש-48 מיליון יועברו למשרד העלייה והקליטה, מה שכן אפשר זה או לתת להם זכאות לדמי אבטלה, או לחייב את השר לתקן במסגרת התיקון את חוק סל הקליטה ובתיקון עקיף ולחייב להמשיך את סל הקליטה - - -

דוד ביטן: מה שאת חושבת.

דוד ביטן: תכיני לי את זה, כי אני אצטרך גם להתווכח על זה ו - - -

יואל רזבוזוב: להכניס אותם באמת למעגל האבטלה ואז אנחנו פותרים את כל הסיפור של סל הקליטה.

מרב תורג'מן: זה מה שאני מציעה.

מרב תורג'מן: אולי נשמע את משרד העלייה והקליטה, אני מניחה שבתום קבלת סל הקליטה הם לא עומדים בקריטריונים לקבלת דמי אבטלה משום שאין להם את תקופת האכשרה הנדרשת.

דוד ביטן: צריך לתקן את החוק, רק בעניין עולים חדשים.

יואל רזבוזוב: בדיוק.

יואל רזבוזוב: צריך להחריג אותם.

מרב תורג'מן: לכן צריך לכלול אותם באופן מפורש בחוק הביטוח הלאומי.

דוד ביטן: אז אנחנו צריכים להתווכח שם, כולם צריכים לבוא, אתם מבינים?

דוד ביטן: זה לחץ פוליטי פשוט.

יואל רזבוזוב: כן, אנחנו נבקש כל אחד שמהסיעה שלו שחברי ועדת הכספים - - -

דוד ביטן: לא, גם לבוא לדיון.

אנדרי קוז'ינוב: כן, נבוא לדיון.

דוד ביטן: בסדר.

דוד ביטן: את מכינה לי את זה?

דוד ביטן: תכיני את שתי האופציות ואז אני קודם כל אגיש את ההסתייגות, שיהיה לנו הסתייגות כדי שאנחנו נהיה בדיון.

דוד ביטן: ואם אני בישיבה אולי לא צריך הסתייגות גם.

אנדרי קוז'ינוב: בעניין דמי אבטלה, מכיוון שמשרד הקליטה משלם את דמי התמיכה האלה, בתום תקופת סל הקליטה יש הרי דמי תמיכה - - -

דוד ביטן: זה צריך דחוף, כי אם לא נעשה את זה – היום אנחנו מאשרים את זה, מחר כבר, או אפילו היום הם יתחילו דיונים על זה, לדעתי.

אנדרי קוז'ינוב: מכיוון שמשרד הקליטה משלם את דמי הקיום המינימליים האלה על סך 2,400 לדעתי למשפחה, וזה הרבה יותר נמוך מדמי האבטלה הרגילים - - -

מרב תורג'מן: זה כמו הבטחת הכנסה?

אנדרי קוז'ינוב: זה אפילו פחות מהבטחת הכנסה, לדעתי, אבל פה תקציבית יש פה קיזוז, כי ברגע שנותנים למשפחות האלה את דמי האבטלה, מורידים להם את תקופת האכשרה של ביטוח לאומי, נותנים להם את האבטלה, אז התקציב של התמיכה של משרד הקליטה יחסית מתקזז ואז תקציבית זה מתאזן.

דוד ביטן: בסדר, אנחנו נטפל בזה.

דוד ביטן: יש לנו עכשיו יומיים להתעסק בזה כי עכשיו זה הזמן.

דוד ביטן: ברגע שזה עובר שנייה ושלישית, אחר כך עוד פעם - - -

יואל רזבוזוב: לא, זה יותר קשה.

יואל רזבוזוב: עכשיו זה הזמן.

אנדרי קוז'ינוב: אנחנו נשמח לתמיכתך מול השר.

דוד ביטן: לא, אני אדבר עם השר לפני, חשבתי השבוע, אין מה לעשות.

מרב תורג'מן: זה היה אמור לעלות אתמול, אבל זה בסוף לא הובא על ידי הממשלה, זה רק היום.

דוד ביטן: משרד הקליטה.

דוד ביטן: איפה משרד הקליטה?

יוסף טייב: ברשותך.

יוסף טייב: אני רוצה לקבל איזה שהיא התייחסות לגבי ספקים חיצוניים שנותנים את המענה לאולפנים.

יוסף טייב: יש לנו את האולפנים של משרד החינוך ואת האולפנים החיצוניים, הייתי רוצה שאנחנו, חברי הכנסת, נקבל איזה שהיא עמדה שלכם מול האולפנים האלה מבחינת היעילות שלהם והמקצועיות שלהם, עד כמה - - -

קריאה: היא אחראית על האולפנים במשרד החינוך.

יוסף טייב: בסדר, אני מסתכל על משרד הקליטה, על משרד החינוך, שרי, יש לנו הרבה קילומטראז' ביחד.

יוסף טייב: זה דבר אחד.

יוסף טייב: דבר שני, אני באמת מצטרף לבקשה הזו של סל הקליטה, ודיברתי גם אתמול בישיבת סיעה שלנו, העליתי את הנושא הזה וביקשו ממני להעלות את זה גם פה בוועדת הקליטה ואני שמח שאנדרי - - -

דוד ביטן: לא, זה אומר שהחבר'ה שלך יצטרכו להצביע בעד ההסתייגות שלנו.

יוסף טייב: נכון.

דוד ביטן: אם לא יאשרו לנו את זה בתיקונים בוועדה, אם לא יצביעו, אם לא ילחצו לא יהיה.

דוד ביטן: אם האוצר יסכים אז אין בכלל בעיה, אבל אם לא, אז - - -

יוסף טייב: נכון, סביר להניח שזה לא יקרה.

שלומית אבינח: יש את אייל מהאוצר.

שלומית אבינח: אתה רוצה את אייל מדן?

דוד ביטן: תיכף, קודם כל בואו נשמע, ניתן להם את ה – הם עבדו על זה, לא?

דוד ביטן: בבקשה, משרד הקליטה.

שלומית אבינח: דגנית סנקר.

דוד ביטן: גם היא בבידוד?

דגנית סנקר: עד היום, ממחר אני אבוא פיזית.

דוד ביטן: קודם כל אני רואה שעשיתם עבודה, גם התייחסתם לבקשות שלנו וגם בינתיים עשיתם עבודה וגם עכשיו מבחינת העבודה הזאת.

דוד ביטן: אנחנו לא נלך על כלל העולים שעלו, אנחנו נלך רק על אלה שיש להם בעיה כרגע, שזה 1,000 איש בערך, העלות התקציבית זה 48 מיליון שקל.

דוד ביטן: על זה כרגע נלך.

דוד ביטן: כל אלה שעלו עכשיו, שהם נמצאים בתהליך של לימודים, אוקיי, אם יהיו בעיות בעוד כמה חודשים אז אנחנו ניכנס לעניין הזה.

יואל רזבוזוב: רגע, 6,232 בתי אב.

דוד ביטן: לא, לא נלך על זה כרגע.

יואל רזבוזוב: למה?

יואל רזבוזוב: 43 זה 6,000 בתי אב.

דוד ביטן: 6,000 איש זה תקציב - - -

יואל רזבוזוב: 43 מיליון.

יואל רזבוזוב: זה מה שאני אומר.

דוד ביטן: לא, על ה-1,000 זה 48 מיליון.

יואל רזבוזוב: לא, תסתכל בשורה האחרונה פה.

דגנית סנקר: כבוד היושב ראש, אני אשמח להתייחס למה זה לא יכול להיות רק ה-760 הללו.

דגנית סנקר: אם אתה רוצה שאני אסביר, גם רוית שם ויכולה להסביר, אבל אנחנו בהחלט יכולים להסביר למה חייבים ללכת על כל ה-6,300 בתי אב האלה ולא על חלקים מתוכם כי הסיפור של האולפנים, מי שכן האריך או מי שלא האריך, או מי שהסכים להשתתף בהארכה - - -

דוד ביטן: אם זה עד 1,000 כמה זה?

דוד ביטן: אלה שעוד כמה חודשים יצטרכו - - -

שלומית אבינח: דגנית, רגע, את שומעת אותנו?

דוד ביטן: אני רוצה כמה שאלות לפני שאת מדברת.

דוד ביטן: קודם כל תתייחסי למה אנחנו צריכים כרגע את כל ה-6,000 בעוד שלגבי רק 1,000 איש יש כרגע בעיה.

דוד ביטן: לגבי כל ה-6,000 תהיה בעיה, אבל אולי בעוד מספר חודשים.

דוד ביטן: זה דבר ראשון.

דוד ביטן: דבר שני, מה העלות התקציבית רק של ה-1,000?

דוד ביטן: זה 43 מיליון לחלק לשש?

דגנית סנקר: מה זה 1,000?

דגנית סנקר: אני רוצה להבין, אין לי 1,000 במסמך שאני העברתי.

שלומית אבינח: 760 ועוד 284, זה ה-1,000.

דוד ביטן: לא שמעת את הפתיחה שלי?

דוד ביטן: יש 1,044 לומדים שיש איתם כרגע איזה שהיא בעיה מסוימת בנושא של הארכת ה - - -

שלומית אבינח: הם אלה שביקשו להאריך.

דוד ביטן: אלה שביקשו להאריך, זה ה-1,044 אנשים.

דגנית סנקר: לא, זה 760.

דוד ביטן: בוא נגיד למה שאני לא אלחם כרגע על זה במקום על כל החבילה?

דוד ביטן: להעביר רק חלק מהחבילה זה קל יותר.

דוד ביטן: בעוד כמה חודשים, אם תהיה בעיה, אם תהיה בעיה בגלל הקורונה עם שאר האנשים בנושא הזה של האולפנים, אז אנחנו נטפל בזה גם כן.

דוד ביטן: אפשר לטפל בזה באותו רגע, לא צריכים מראש כבר להגיד: תנו לי תקציב, אולי תהיה הארכה, אולי יאריכו את המועד.

דוד ביטן: כי מי שלא מאריכים לו את המועד אז אין בעיה.

דוד ביטן: אם אני מסתכל, 43 מיליון לחלק לשש, כמה זה?

דוד ביטן: אתם, הרוסים, אלופים במתמטיקה.

אנדרי קוז'ינוב: שמונה מיליון.

דוד ביטן: שמונה מיליון זה קל לי מאוד לסיים את זה.

דוד ביטן: 43 מיליון גם קל, אבל יותר קשה.

דוד ביטן: תסבירי לנו את העניין הזה.

דגנית סנקר: אז אני אנסה להסביר, וברשותך, אנחנו גם התבקשנו להגיד מילה בדיון הקודם על אולפני חו"ל.

דגנית סנקר: אני מזכירה לכם שזה עלה, אני לא רואה שם את חברת הכנסת מיכל וונש, היא העלתה את זה בפעם הקודמת - - -

שלומית אבינח: היא תגיע.

דגנית סנקר: אנחנו הכנו יחד עם 'אופק ישראלי', שגם נמצאים כאן, סרטון ממש קצרצר של אולפני חו"ל שאני אשמח להראות אותו, אבל לפני זה אני אתייחס למה שביקשת.

דגנית סנקר: אנחנו סבורים שאי אפשר להגיד רק מי שהסכים להאריך את האולפן שלו לו אנחנו נשלם, ומדוע?

דגנית סנקר: ראשית כי לא כולם נמצאים בתוך אותה תקופה בתווך הזה של הלימוד.

דגנית סנקר: יש כאלה שגמרו חודש, יש כאלה שגמרו שבועיים לפני, והכי חשוב, יש כאלה שלא ידעו, הם יגידו: תקשיבו, כשאתם שאלתם אותי אם אני מוכן להאריך אני אמרתי לא, כי היה בוער לי, כי ידעתי שאני אקבל רק 2,400 שקל, לו הייתי יודע שהסכום יהיה סכום של סל קליטה מלא הרי שהחלטתי הייתה שונה לחלוטין.

דגנית סנקר: לכן מטעמים באמת של אחידות ושל שוויוניות אנחנו סבורים שזה לא לגיטימי להגיד רק ל-760 הללו.

דגנית סנקר: אגב, אני פותחת סוגריים ואומרת שכרגע משרד החינוך, שנמצאים שם ונוכחים, אפשר לשמוע גם אותם, לא יודעים גם לדייק את ה-760 הללו מבחינת תעודות זהות, אבל אנחנו חושבים שזה פתרון שהוא פתרון שעלול לייצר אפליה כלפי אוכלוסיות אחרות שהן גם נמצאות בתוך הסל הזה.

דגנית סנקר: על זה עניתי?

דוד ביטן: הבנתי את המסר.

אנדרי קוז'ינוב: כן.

דוד ביטן: מה עוד?

דגנית סנקר: אני רוצה, כבוד היושב ראש, אם אפשר סרטון קצר על אולפני חו"ל בטרם אני אתייחס גם לאולפנים הפרטיים כמו שהתבקשתי בפעם השלישית.

דוד ביטן: לא הבנתי, בזום?

דוד ביטן: את מעבירה לנו גם כן מצגת?

דוד ביטן: עד עכשיו קיבלנו מצגת לא בזום.

דגנית סנקר: לא, הסרטון אצלכם, תעלו אותו רגע.

דגנית סנקר: רגע של נחת.

דגנית סנקר: עד שהוא עולה אני בינתיים אגיד שיש לנו גם אולפנים משותפים ביחד עם נתיב, של 500 שעות, זה נקרא 'מכינה 555', אם חבר הכנסת קושניר נמצא שם, אני לא רואה אותו, אבל הוא היה אחד מהיוזמים של הסרטון.

דוד ביטן: לא, הוא עדיין לא הגיע.

דגנית סנקר: הסרטון מתייחס רק לאולפנים באזור שמוקמים על ידי 'אופק ישראלי' ביחד עם ההסתדרות הציונית העולמית וגם עם הסוכנות במרחב חמ"ע, ואני חושבת שכדאי שנבין איך אנחנו רואים את כל הרצף הזה, איך אנחנו רואים את אולפני חו"ל מתחברים לאולפנים של משרד החינוך ומתחברים לאולפנים הפרטיים, מתחברים לאולפנים תעסוקתיים.

דגנית סנקר: אנחנו אמנם הצגנו את זה כשהשרה הציגה, כבוד היושב ראש, אבל חשבתי שאין טוב ממראה עיניים של האנשים, לראות רגע מה הם עוברים בחו"ל, מה אנחנו מציעים, באיזה ארצות ובאיזה היקפים.

דגנית סנקר: אני מקווה שהסרטון יעלה תיכף.

קריאה: תמשיכו, אני אעלה אותו בהמשך.

דגנית סנקר: מאה אחוז.

דגנית סנקר: אז אתה רוצה שבינתיים אני אתייחס לאולפנים הפרטיים?

דוד ביטן: כן, תתייחסי.

דגנית סנקר: אני רק אומר ככה, זו בעצם הפעם השלישית שאנחנו מעלים פה את נושא האולפנים הפרטיים ואני אזכיר בקצרה משהו שאמרתי גם בפעמים הקודמות, אנחנו אוהבים את המסלול הזה, אנחנו מאמינים בו, המשרד יזם אותו והמשרד ישמח מאוד להפעיל אותו.

דגנית סנקר: אנחנו אפשרנו לכל מי שיכול היה וקיבל אישור של המשרד, גם בהיעדר תקציב אישרנו לכולם, כולם קיבלו אס.

דגנית סנקר: אמ.

דגנית סנקר: אסים, גם האנשים שפגה הזכאות שלהם במרץ נתנו להם עוד חודשיים גרייס בזכות הקורונה ללכת ולהירשם באולפנים הפרטיים.

דגנית סנקר: אני רואה את כל המשתתפים, אז אני רואה גם אנשי אולפנים פרטיים.

דגנית סנקר: זה נכון, אנחנו לא נותנים הפניות חדשות עד שלא יהיה לנו תקציב נוסף, עד שלא יינתנו העודפים.

דגנית סנקר: אני רואה את אייל בזווית עיני, אייל בוודאי יודע שאנחנו ביקשנו גם את הדבר הזה במסגרת העודפים.

דגנית סנקר: עד שזה לא יקרה פשוט אין לנו אפשרות תקציבית להיענות לזה.

דוד ביטן: אוקיי.

דגנית סנקר: למי ששאל על האיכות שלהם, אחד מחברי הכנסת - - -

שלומית אבינח: חבר הכנסת טייב.

דגנית סנקר: כן, אנחנו מאמינים במוצר הזה, אנחנו חושבים שהוא נכון.

דגנית סנקר: הנה אני רואה שכבר עולה הסרטון אז אני אדומם.

דגנית סנקר: (סרטון).

יואל רזבוזוב: יפה מאוד.

דגנית סנקר: אני רק רציתי לומר תודה רבה ל'אופק ישראלי', גם על העבודה הטובה בכל השנה ולא רק בסרטונים, אבל זה היה יותר חשוב לי בשביל להסביר לכם את רצף העשייה ואת רצף הטיפול מכאן לשם.

דוד ביטן: תודה רבה לך.

דוד ביטן: את רוצה להגיד משהו?

דוד ביטן: בבקשה.

רוית בארי: כן, תודה, כבוד היושב ראש.

רוית בארי: אני רק רוצה להתייחס לסוגיה שעלתה פה, האם זה משהו גורף או 760, ואני רוצה לציין שבאותה נקודת זמן, ב-15 במרץ, נתנו את השירות הזה מתוך בחירה, לא הודענו ללומדים מראש מה יהיה, אם יקבלו פיצוי כזה או אחר.

רוית בארי: באותה נקודת זמן גם חשבנו שזה יהיה אירוע נקודתי, אבל כיום אנחנו רואים שזה אירוע מתמשך ולכן יהיה נכון - - -

מרב תורג'מן: ה-760, אני חושבת שהמספר הזה כבר לא רלוונטי.

רוית בארי: חד משמעית, ולכן יהיה נכון לתת פתרון ארוך טווח ולא פתרון רק נקודתי.

שלומית אבינח: ל-6,000, לכולם.

מרב תורג'מן: חד משמעי.

דוד ביטן: אוקיי, קיבלנו את זה.

רוית בארי: תודה.

דוד ביטן: מישהו מכם רוצה להגיד משהו, מישהו מהנוכחים רוצה לומר משהו לפני שאני מעלה את משרד האוצר?

שלומית אבינח: את אייל מהאוצר ויש מישהי מהאולפנים.

דוד ביטן: אני מעלה, אבל לפני כן מישהו פה בישיבה?

דוד ביטן: אוקיי.

אייל מדן: שלום לכולם.

דוד ביטן: אני רואה שאנחנו מבקשים, אבל אתה לא מתייחס לבקשות שלנו.

אייל מדן: אני מתייחס לבקשות.

דוד ביטן: למה הנושא של האולפנים לא נכנס לחוק שהוגש היום?

דוד ביטן: למה הוא לא נכנס?

אייל מדן: הממשלה הציגה תוכנית כלכלית, הנושא הזה אכן לא נכנס, אבל כן יש התייחסות לכל נושא האבטלה.

אייל מדן: אני כן אגיד שאני לא בטוח שהאכסניה של אבטלה היא האכסניה המתאימה לנושא, כיוון שאכסניה של אבטלה מדברת על אדם שאיבד את עבודתו, וגם דמי האבטלה נקבעים לפי גובה העבודה שהיה לאדם ערב הכניסה לדמי אבטלה.

דוד ביטן: בסדר, אז תיתנו את זה בדרך אחרת, אין בעיה, לא דמי אבטלה.

אייל מדן: וגם יש לזה השלכות רוחב כיוון שהם לא מבוטחים ולא צברו את תקופת האכשרה, אני לא חושב שדמי אבטלה הם הפתרון הנכון.

אייל מדן: אבל כן אני אגיד כמה דברים.

אייל מדן: אחת, הנושא הזה הוצג בפנינו, קיבלנו את המכתב דרך מכתב שהגיע לוועדה, בעצם לא נעשתה פנייה רשמית דרך המשרד אלינו ואנחנו כן נמצאים כרגע בדיוני תקציב וככל שהמשרד חושב שהנושא הזה חשוב ולדעתו יש לתעדף אותו על נושאים אחרים נשמח לדון בזה ולבחון את זה יחד עם המשרד ולקבל את הנתונים.

אייל מדן: אני לא חושב שאנחנו צריכים לנהל את הדיונים התקציביים בצורה כזאת בדרך עקיפה, אלא באופן ישיר, שהדרישות יעברו אלינו בצורה מסודרת ונעשה עליהם דיון.

דוד ביטן: זה לא מקובל עליי.

דוד ביטן: אתם תיכנסו לדיון הזה עכשיו במסגרת הדיון בוועדת הכספים מחר, אנחנו לא מוכנים - - -

אייל מדן: אנחנו נשמח לדון בזה.

דוד ביטן: לא, רגע, אנחנו לא מוכנים – אנחנו מדברים, אם אתם חושבים שלא, תגידו לנו.

דוד ביטן: אתם לא אומרים כלום ועכשיו אתה מורח אותי, אתה אומר לי שזה יהיה בדיונים כאלה ואחרים.

דוד ביטן: זה לא מקובל עלינו, הנושא הזה הוא מאוד מאוד חשוב, ככה אנחנו רואים את זה, גם משרד הקליטה רואה את זה ככה, אז עם כל הכבוד למשרד האוצר אתם צריכים לשרת את המערכת ולא ההיפך.

דוד ביטן: זה לא מקובל עליי ואני מודיע לך שאנחנו נגיש הסתייגות בוועדת הכספים לחוק הזה אם אתם לא תלכו לקראתנו.

דוד ביטן: זה לא יכול להיות, אני מוכן לקבל את העמדה שלך, לא דמי אבטלה, אז הם צריכים להעלות את סל הקליטה, או זה או זה.

דוד ביטן: אם זה עושה לך בעיות רוחב, מקובל עלינו, אין לנו בעיה, לא נלחמים על מה שלא צריך להילחם, אבל תעשו את זה דרך סל הקליטה.

אייל מדן: אני קיבלתי את המסמך הזה.

אייל מדן: עוד פעם, זה לא הגיע אלינו באופן ישיר דרך המשרד, קיבלנו את המסמך הזה מראש הוועדה שלכם.

דוד ביטן: לא, אנחנו דיברנו איתך על זה.

אייל מדן: זה לא הגיע כדרישה למשרד האוצר, בגלל זה קצת קשה לי להתייחס.

דוד ביטן: אייל, דיברנו איתך על זה.

דוד ביטן: אם אתה יכול, מכיוון שהנושא הזה עולה לדיון אולי היום בלילה, הנושא הזה בוועדה, אני מבקש ממך לבדוק את זה עם ראש אגף התקציבים ולחזור אלינו בעניין הזה לפני שאנחנו עושים צעדים שאני לא רוצה לעשות.

דוד ביטן: האמת, לא מקובל שהקואליציה תגיש הסתייגויות ודברים מהסוג הזה ואין לי גם עניין בזה, אני מוכן לקבל את העמדה שלא דמי אבטלה, בסדר, נלך על העניין השני, מקובל, אם זה עושה להם בעיות אז - - -

מרב תורג'מן: תיקון חוק סל קליטה.

דוד ביטן: תיקון חוק סל קליטה, אבל במסגרת ההסתייגות הזאת.

מרב תורג'מן: כן.

דוד ביטן: מקובל, אנחנו נלך איתך לפי מה שאתה רוצה.

דוד ביטן: אבל אתה מצד שני תבדוק לנו את העניין בדחיפות ותחזור אלינו, בסדר?

דוד ביטן: זה מה שאני מבקש, לא יותר מזה.

אייל מדן: אני יכול לבדוק את העניין, אבל אני אומר עוד פעם, יש פה בעיה נקודתית של 760 איש - - -

אנדרי קוז'ינוב: לא, זה 7,000 איש.

אייל מדן: רגע, שכן קיבלו בסופו של דבר את האולפנים, אולי לא ב - - -

אנדרי קוז'ינוב: לא, אייל, אתה טועה.

אייל מדן: וכבר היום יש בתוך הכלים שניתנים להם עוד תקופה שהם יכולים לקבל סיוע דרך - - -

יוסף טייב: איזה סיוע?

יוסף טייב: בוא תפרט לנו איזה סיוע, על מה מדובר?

אנדרי קוז'ינוב: לא, אתה לא מבין על מה אתה מדבר עכשיו, אייל.

דוד ביטן: איזה סיוע?

דוד ביטן: איזה סיוע הם יכולים לקבל?

אייל מדן: יש סיוע של הבטחת הכנסה שניתן דרך משרד הקליטה.

אייל מדן: אני אומר, הנושא הזה, צריכים לדון בו, יש לזה עלות תקציבית, להעלות לכולם את סל הקליטה, אני לא בטוח ש - - -

יואל רזבוזוב: דמי הקיום האלה זה לא כסף.

יוסף טייב: מדובר ב-2,400 שקל.

יואל רזבוזוב: איך הם יחיו מזה?

אנדרי קוז'ינוב: אייל, משפחה עם ילד, דמי קיום 2,400 שקל.

אנדרי קוז'ינוב: האם ניתן להתקיים מהכסף הזה כרגע כשהם לא יכולים למצוא עבודה, טכנית ופיזית?

אייל מדן: לא, אז אני לא אומר - - -

אנדרי קוז'ינוב: אתה לא מתייחס לנתונים הנכונים, אנחנו מדברים - - -

אייל מדן: אני אומר שזה נושא שאנחנו צריכים לדון בו ביחד עם משרד הקליטה.

אנדרי קוז'ינוב: שנייה, תעצור רגע, בבקשה.

דוד ביטן: שניכם ביחד לא יכולים לדבר.

אנדרי קוז'ינוב: אנחנו מדברים על שתי חלופות, או הארכת סל קליטה ל-7,000 בתי אב, שזה בערך 8,000 איש.

דוד ביטן: לא, אבל גם, רק אם הם צריכים את זה.

דוד ביטן: רבותיי, תקשיבו, הבדיקה של היישום זה משרד הקליטה והאוצר.

דוד ביטן: אם אותו חניך בעוד חודשיים-שלושה, הוא לא צריך את ההארכה אז הוא לא יקבל אותה.

אנדרי קוז'ינוב: לא, אני לא מדבר – לא, לא, לא.

דוד ביטן: הוא סיים את האולפן, אין בעיה.

דוד ביטן: זאת אומרת אתה נותן פה סכום גלובלי, אבל היישום שלו תלוי בכם.

דוד ביטן: אתם תבדקו פרטנית אחד אחד.

דוד ביטן: זה לא אומר שזה יעלה 43 מיליון, יכול להיות שזה יעלה 32, יכול להיות שזה יעלה 28 - - -

אנדרי קוז'ינוב: אנחנו מדברים על המסגרת.

דוד ביטן: זה לא שמקבלים את זה אוטומטית, אבל אם צריכים יקבלו.

דוד ביטן: לא נעשה כל פעם תיקון חקיקה, כל פעם תביאו, נעשה תיקון, בשביל מה?

דוד ביטן: הרי זה תהליך מורכב, אז בואו נכניס את זה לעניין הזה והיישום ייקבע על ידי משרד הקליטה ועל ידיכם, אין לי בעיה, ומשרד החינוך כמובן.

אנדרי קוז'ינוב: כי בסוף מי שמצא עבודה בסדר.

דוד ביטן: אבל זה רק מסגרת תקציבית, זה הכול, היישום תלוי בכם, לא בנו.

דוד ביטן: לכן אין עם זה בעיה, כי זה בשליטתכם, ההוצאה היא בשליטה של משרדי הממשלה.

אנדרי קוז'ינוב: ולגבי השלכות רוחב, אם כבר דמי אבטלה, יושב ראש הוועדה אמר שהוא מוכן לוותר - - -

דוד ביטן: אם יש לזה השלכות רוחב אני לא - - -

אנדרי קוז'ינוב: אבל מה השלכות הרוחב?

אנדרי קוז'ינוב: כשאתה מדבר על תקופת האכשרה לאותם אנשים שלא צברו חצי שנת ותק, ואנחנו מדברים על 7,000 איש - - -

דוד ביטן: לא, יש הרבה מאוד אנשים.

אייל מדן: יש הרבה מאוד אנשים שלא צברו תקופת אכשרה ולא מבוטחים באבטלה.

אנדרי קוז'ינוב: אבל אפשר להחריג.

יואל רזבוזוב: לעולים יש סטטוס מיוחד.

יואל רזבוזוב: כמו שהעולים שמגיעים ומקבלים מביטוח לאומי קצבת זקנה, הם חריגים, החריגו אותם בגלל שהם לא עבדו, אותו דבר אפשר להכניס גם את העולים החדשים האלה.

יואל רזבוזוב: אל תספרו לנו על השלכות רוחב, כי אלה אנשים שהם באמת חריגים.

מרב תורג'מן: יש מאפיינים ייחודיים לעולים חדשים, אפשר לאבחן אותם ביחס ליתר האוכלוסיות, פשוט צריך לבדוק מה הקריטריונים, זה הכול.

אייל מדן: יש עוד אוכלוסיות שיכולות ליפול בנושא הזה, סתם דוגמה שאני חושב עכשיו זה חיילים משוחררים, שגם לא יכלו לצבור את תקופת האכשרה.

דוד ביטן: אז אנחנו נלך איתם על זה, אין לי בעיה - - -

אייל מדן: אז גם בנושא הזה, יש פה השלכות לעוד אוכלוסיות.

דוד ביטן: בסדר, אבל אני הולך איתך על זה בתנאי שאתה הולך איתי גם כן, הולך איתי בעניין של התקציב ותיקון החוק.

אייל מדן: אני יכול לבדוק את זה, אני מבטיח שאני אבדוק את זה ואנחנו נדבר גם עם משרד הקליטה ונחזור לוועדה.

דוד ביטן: לך איתי על זה, אני אלך איתך גם.

דוד ביטן: אני אדבר עם מרידור גם כן היום על זה, אני מוכן לעזור גם, אין לי בעיה.

דוד ביטן: טוב, אז הבנו אחד את השני?

דוד ביטן: אבל היום צריכים תשובה.

דוד ביטן: היום תשובה.

אייל מדן: בסדר.

שלומית אבינח: רגע, מה אתה רוצה ממנו?

דוד ביטן: הוא הבין.

דוד ביטן: אני רוצה שידבר עם מרידור על העניין הזה של להכניס את ה-43 מיליון לתוך החוק הזה בלי צורך בהסתייגויות וכו'.

דוד ביטן: אם הם יבקשו את זה אז זה ייכנס כתיקון על פי החלטת ועדה כשהם קוראים את החוק, אין שום בעיה.

דוד ביטן: אם אנחנו נדע על זה אז אנחנו נלך על מה שהוא מבקש, על הנושא של סל קליטה.

דוד ביטן: ואני אומר, היישום תלוי בכם, זה לא אומר שאתה הולך להוציא מחר בבוקר את הכסף, זו מסגרת גלובלית בתקציב ל-6,000 איש האלה.

אייל מדן: הבנתי.

דוד ביטן: תודה רבה, מחכה לתשובה שלך.

שלומית אבינח: בדיוק מיכל ביקשה לדעת מה העדכון.

דוד ביטן: רגע, אני בודק כמה פעמים היא אומרת ביום את ההשתלבות, זה לא ככה.

דוד ביטן: אבל תיכף, ניתן לך בסוף.

דוד ביטן: את רוצה שנשמע עוד פעם את האולפנים?

דוד ביטן: אבל אנחנו מכירים את הבעיה.

שלומית אבינח: חשוב לה, אווה אביטבול.

שלומית אבינח: אווה, שלום, בקצרה בבקשה.

אווה אביטבול: כן, בסדר, בקצרה.

אווה אביטבול: בהמשך לוועדה שהתקיימה בשבוע שעבר, וגם ממה שדגנית אמרה, אני כן רוצה להדגיש שנכון להיום יש עולים שעדיין לא מקבלים מענה כי פשוט לא מתאים להם ללמוד באולפן מדינה, מכל מיני סיבות שחוזרות כל הזמן על עצמן, אנשים שמחפשים קורס ערב, אנשים שמחפשים מסגרת קטנה, בדרך כלל מדובר באנשים בגיל 60 פלוס שזקוקים למסגרת קטנה כדי ללמוד וגם אנשים עם קשיי למידה, ועכשיו בכלל בתקופת הקורונה שהם חוששים להגיע לכיתות גדולות.

אווה אביטבול: יש גם סיבה שלישית, האולפנים המדיניים לא תמיד מציעים את הרמה הספציפית שהם מבקשים, מעל רמה ג', בערים ספציפיות שאין מספיק ביקוש, ולכן העולים האלה פונים אלינו.

אווה אביטבול: אז אני כן רוצה להגיד שזה נכון שכל מי שהספיק לקבל אישור זכאות יכול להיכנס לכיתה, אבל לצערנו המצב הזה הוא כבר ארבעה חודשים ללא אפשרות להפנות עולים לאישור זכאות.

אווה אביטבול: אני רוצה שוב להגיד ש'אולפן שלי' חולל מהפכה בהוראת השפה העברית בדיוק בגלל הסיבות האלה והיום הוא הפתרון היחיד שיכול לתת מענה לכלל העולים.

רוית בארי: זה לא נכון.

אווה אביטבול: שוב, אני יודעת שמשרד הקליטה מאוד תומך בתוכנית הזו ואני רוצה להגיד שזו אחת התוכניות הכי מוצלחות של משרד הקליטה, אנחנו גאים להיות שותפים של - - -

רוית בארי: יש 34 ספקים, כולם טובים.

אווה אביטבול: אבל צריך להבין שמאחורי זה יש חברות שהן במצוקה כבר ארבעה חודשים, שהן תלויות רק בפרויקט הזה של משרד הקליטה, יש עולים שנמצאים במצוקה ואני רוצה להזכיר שלפני הקורונה גם היו בעיות תקציביות, בכלל לא הייתה ממשלה, אבל תמיד משרד הקליטה הצליחה איכשהו למצוא פתרונות כדי כן לחדש את הלימודים.

אווה אביטבול: זה הגיע למצב שבו אנחנו מקפיאים את הפעילות וההקפאה של התקציב היא פשוט סכנה ומצוקה לעולים החדשים.

אווה אביטבול: אנחנו מדברים גם על גל עלייה מאוד משמעותי בשנתיים הבאות ואני רוצה גם להסביר שהתוכנית הזו הוקמה בשנת 2015 ו-2016 כאשר הגיעה גם עלייה גדולה כדי לתת אפשרות לתת את המענה.

אווה אביטבול: סליחה, איפה אנחנו נמצאים?

אווה אביטבול: למה אנחנו מחכים?

אווה אביטבול: אני כבר לא יכולה לשמוע את התשובה שמחכים לתקציב עודפים ממשרד האוצר.

אווה אביטבול: אני בעצמי עולה חדשה, עליתי לארץ לפני 20 שנה ואני כבר מעל 15 שנים עובדת בתחום העלייה והקליטה ואף פעם לא הייתי במצב שבו אין לי תשובה לתת לעולים החדשים שכולם הם אוכלוסייה חלשה, שעזבו הכול, שמקימים הכול מאפס היום והם מבקשים רק ללמוד עברית.

אווה אביטבול: למה אנחנו מחכים?

אווה אביטבול: אני מבקשת עכשיו ממשרד הקליטה שימצא פתרון אחר עד שמשרד האוצר ייתן תשובה סופית ויחדש תקציב קבוע, שימצא פתרון אחר כדי להמשיך את הפעילות.

שלומית אבינח: אווה, תודה רבה.

אווה אביטבול: אתם שומעים אותי?

דוד ביטן: שמענו אותך טוב מאוד, תודה רבה.

שלומית אבינח: אני רוצה שרוית תתייחס, כי זה לא נכון - - -

דוד ביטן: לא משנה.

רוית בארי: לא, אבל זה משנה.

דוד ביטן: יש לה אינטרס כי זה העסק שלה.

רוית בארי: אני מבינה, כבוד היושב ראש, אבל אני רוצה, ברשותך – אני מבטיחה להיות קצרה ועניינית.

דוד ביטן: לא כל הערה שהיא אומרת אתם צריכים להגיב, אבל זה נכון שיש בעיה, על זה אין ויכוח.

רוית בארי: אין בעיה, אבל התמונה שמוצגת היא תמונה שהיא לא מדויקת וקצת מעוותת ואני אדייק את זה.

רוית בארי: כשנאמר על הכיתות שהן גדולות, אנחנו הקטנו את הכיתות, אנחנו נותנים מענה לכיתות ערב, אנחנו נותנים מענה לרמות מאוד גבוהות.

רוית בארי: כידוע לכולם אנחנו באולפנים נותנים כיתות לרופאים, לאחיות, טרמינולוגיה לרופאים וטרמינולוגיה לאחיות.

רוית בארי: אז הדברים שנאמרו פה לא מדויקים ולא נכונים, מערך האולפנים במשרד החינוך נותן מענה - - -

שלומית אבינח: אתם נותנים מענה גם בשעות הערב?

רוית בארי: אנחנו נותנים מענה גם בשעות הערב, אנחנו נותנים מענה ראוי.

רוית בארי: אם יש מקומות נקודתיים – אבל אי אפשר לעוות את כל התמונה ולהציג אותה באור לא נכון.

דוד ביטן: אף אחד לא אמר שאתם לא נותנים, אבל הם כאילו משלימים אתכם.

רוית בארי: בסדר גמור, אין בעיה שישלימו אותנו, אבל צריך להציג את הדברים כהווייתם.

דוד ביטן: בסדר, אין בעיה, הגנת על המשרד.

שלומית אבינח: אוה כהן מקעליטה, צרפתים.

דוד ביטן: מה זה, עמותה?

מיכל וונש: קליטה, אדוני היושב ראש.

מיכל וונש: לא השתלבות, קליטה.

אוה כהן: שלום לכולם, שלום ליושב ראש, שלום חברי הוועדה.

אוה כהן: אני אוה, ראש תחום תעסוקה בארגון הגג לעולי צרפת, ארגון קעליטה.

אוה כהן: אני רוצה להצטרף רגע למה שאווה מ'אולפן שלי' אמרה, אבל לא רק, אני רוצה לדבר על נושא אחר, שלנו הוא בוער וזה סוגיית האולפנים התעסוקתיים.

אוה כהן: זה לא סוד, האוכלוסייה שלנו לא מוצאת את עצמה באולפנים של המדינה וזה לא אומר דבר על אולפני המדינה, אנחנו מפנים המון אנשים לאולפני המדינה של משרד החינוך, או אפילו של רשויות מקומיות, כי אנחנו מאמינים, בדיוק כמוכם, שאין מנוס ללמוד את השפה העברית ובוודאי ובוודאי כשאנחנו מדברים על תעסוקה, שזה שלב א'-ב' לקראת תעסוקה.

אוה כהן: אבל האנשים שלנו לא מוצאים את עצמם באולפנים הללו.

אוה כהן: אני חושבת שצריך לדבר בכנות על ייחוד אוכלוסייה שהיא לא מתמידה ולא מגיעה ואנחנו לא אחת, כמגזר שלישי, ארגנו קבוצות, אני לא אגיד אורגניות, כי בסוף לומדים רק עברית וזה בעברית, אבל בסוף כן ראינו נוכחות מלאה והשתתפות מלאה בסיום קורס והגעה לשפה העברית דרך אותם אולפנים פרטיים, בדגש על 'אולפן שלי' שנתן מענה מאוד מתאים לאוכלוסייה שלנו.

אוה כהן: אני רוצה להתייחס לאולפנים התעסוקתיים.

אוה כהן: כיום אנחנו, לפחות בקעליטה, עושים מאמץ עצום להחזיר את האנשים לשוק העבודה.

אוה כהן: האתגר הוא כפול, הם עולים חדשים, זה לא חדש לאף אחד שזה הרבה יותר קשה להם, אבל גם בצל הקורונה זה כמעט בלתי אפשרי, ובכל זאת אנחנו כארגון עושים פה השמות סביב השעון, וזה בגלל קשר מעסיקים מאוד עמוק שאנחנו מנהלים, כדי להחזיר את האנשים לשוק העבודה הישראלי.

אוה כהן: אני שמה דגש, לא מדובר פה בעבודה של קול סנטר או כל מה שקשור לעבודה בצרפתית, לא, הרעיון הוא לשים אותם בשוק הישראלי.

אוה כהן: אנחנו עושים את זה הרבה עם הכנה שנקראת אולפנים תעסוקתיים, זו מסגרת יחסית קצרה שבה אנחנו נותנים כלים מאוד עמוקים לאותו עולה, שיש לו רמת עברית יותר מבסיסית, סביב ג', ככה, ואנחנו נותנים לו את הכלים כדי להיות מסוגל להתמודד על משרה, להגיע לריאיון עבודה, להיות מוכן וזו פשוט נוסחה שעובדת.

אוה כהן: כרגע אנחנו לוקחים את זה על עצמנו, המגזר השלישי משלם את זה, אנחנו פותחים כאלה מסגרות שהן במימון הארגון שלנו ואנחנו לא גובים כסף מהעולים כי אנחנו רוצים בסוף להחזיר אותם לשוק העבודה ובעצם כרגע אין לנו פתרון כי האנשים שלנו לא הולכים למה שהמדינה מציעה.

אוה כהן: אנחנו מקדמים את זה, אנחנו מאמינים בזה, זה פשוט לא עובד.

אוה כהן: אנחנו צריכים את האופציה הפרטית פה.

דוד ביטן: אני רק רוצה לשאול אותך שאלה אחת, למה קהילת עולי צרפת, את אומרת שהם לא מתאימים לאולפנים של משרד החינוך, למה הם דורשים את האולפנים הפרטיים?

אוה כהן: זו שאלה מורכבת, היא נדונה לא אחת וצריך לדבר פה על הבדלים של תרבות, על פערים של תרבות.

אוה כהן: אפילו אנחנו, העולים הוותיקים, בהסתכלות שלנו על הדור החדש של העולים, כשאני אומרת חדש זה בעשור האחרון, אנחנו בטח לא מוצאים איזה שהוא מכנה משותף, אבל בתרבות הצרפתית סוגיית העטיפה המאוד אישית, סוגיית הקהילתיות, צריך להבין שהקהילה היהודית בצרפת היא חיה על קהילתיות, זאת אומרת כשאתה מגיע לכאן כעולה ואומרים לך: לא, עכשיו תתערבב, הם לא יודעים לעשות את זה, גם כשזה לטובתם, והם פשוט לא מגיעים ופשוט לא לומדים.

אוה כהן: אז אתה אומר אוקיי, לא אכפת להם, הם לא מתמידים ואפשר להגיד הרבה דברים ואנחנו יודעים לשים לעצמנו מראה כמו שצריך, אבל בסוף צריך להסתכל על השורה התחתונה והשורה התחתונה היא שכשאנחנו עושים להם מסגרות קטנות הם מגיעים, וכשהם לומדים ומגיעים אנחנו מצליחים לשבץ אותם בעבודה.

אוה כהן: בסוף המספרים מדברים בעד עצמם, זאת אומרת בסוף זה כן מצליח ובדרך אחרת.

דוד ביטן: תודה.

דוד ביטן: מה התשובה שלכם לעניין הזה שקהילת יהודי צרפת רוצים את המסגרות הקטנות?

דוד ביטן: אז תנו להם את זה.

דוד ביטן: אם זה המצב תנו להם את זה.

רוית בארי: התשובה שלנו היא שיש מקומות שאנחנו אכן נותנים להם, כבוד היושב ראש, ואם יש מקרה ספציפי אפשר להביא אותו לפתחנו ונבחן אותו, אבל אנחנו קולטים - - -

דוד ביטן: אבל האם זה נכון מה שהיא אומרת, שהדרישה שם היא כזאת?

רוית בארי: אנחנו מודעים לזה שהם באמת מעדיפים כיתות קטנות ולכן אנחנו מגלים את הגמישות.

רוית בארי: אנחנו נותנים מענה, יש לנו כיתות רבות.

דוד ביטן: אז אתם פוגעים בקהילה הצרפתית.

רוית בארי: אנחנו לא פוגעים, אנחנו נותנים מענה בהתאם לביקוש.

דוד ביטן: איך אתם נותנים מענה?

דוד ביטן: הרי אין תקציב לזה, אתם לא יכולים לתת מענה.

דוד ביטן: בדרך כלל אתם נותנים מענה, אבל היום לא.

רוית בארי: כבוד היושב ראש, אני ממשרד החינוך, יש לנו תקציב לזה.

יוסף טייב: משרד החינוך כן נותן, רק צריך לבנות איזה שהיא תוכנית.

דוד ביטן: לא, עד עכשיו הם נתנו, עכשיו הם לא יכולים לתת - - -

שלומית אבינח: אין, לחדשים הם לא נותנים.

יוסף טייב: לא לחדשים, אני מדבר על מה שהיה.

דוד ביטן: לא, עזוב מה שהיה, אנחנו מדברים על הבעיה של עכשיו.

דוד ביטן: באופן רגיל הם נותנים, אין ויכוח על זה.

יוסף טייב: לא, אבל הבקשה צריכה להיות אם באמת לתת להם את האופציה לבנות קבוצות קטנות יותר אם זו הבעיה, צריכים ללמוד.

רוית בארי: אנחנו מבצעים את זה באופן שוטף, יש לנו כיתות קטנות.

רוית בארי: אני מדברת ממשרד החינוך, יש לנו כיתות קטנות ואנחנו נותנים מענה בהתאם לצורך בשטח.

דגנית סנקר: אתם רוצים שאני אענה?

דוד ביטן: אני רוצה רגע להבין, היועצת המשפטית אומרת לי שבהצעת החוק שבאה לדיון היום ומחר הם כן מעבירים את העודפים.

מרב תורג'מן: יש התייחסות לעודפים, ראיתי בתזכיר החוק, אולי כדאי לשמוע את ההתייחסות של אייל מהאוצר בעניין הזה.

דוד ביטן: תעבירי לנו אותו חזרה.

מיכל וונש: אדוני היושב ראש, אם אני יכולה רגע?

דוד ביטן: אייל, אנחנו צריכים אותך לעוד שאלה.

דוד ביטן: בהצעת החוק הזאת של משק המדינה שאתם מביאים את זה היום ומחר, יש התייחסות לעודפים שם או אין?

אייל מדן: אני לא מכיר התייחסות לעודפים בהצעה הזאת, אני אבדוק.

דוד ביטן: אז מתי אתם מתכוונים להתייחס לעודפים?

אייל מדן: כמו שהתייחסתי בישיבה הקודמת של הוועדה, שהתקיימה בערד, העודפים יינתנו רק לאחר גיבוש התקציב וההחלטה על המסגרות.

אייל מדן: רק אחרי גיבוש תקציב המדינה ל-2020.

דוד ביטן: אבל העודפים הם של 19', הם לא של 20'.

אייל מדן: נכון, אבל בעצם מה שאמרתי גם בפעם הקודמת זה אם מעבירים את העודפים לפני - - -

מיכל וונש: זה נבלע.

אייל מדן: לא, זה לא נבלע, בעצם אתה כובל את ידיה של הממשלה להחליט על סדרי עדיפויות שלה בתקציב.

אייל מדן: בגלל זה רוצים להעביר את התקציב, להחליט על סדרי העדיפויות במסגרת התקציב ואז להעביר את העודפים במקום שעכשיו יועברו העודפים וייצאו, המשרדים ייַצרו התחייבויות שיכבלו את הממשלה להחליט על סדרי העדיפויות שלה.

דוד ביטן: הבנתי.

דוד ביטן: אתה מוכן לבדוק את ה – אולי להעביר בעודפים רק איזה שהוא סכום קטן שיילך לאולפנים הפרטיים לצורך עולי צרפת?

אייל מדן: לגבי האולפנים הפרטיים - - -

יוסף טייב: זה לא רק עולי צרפת.

אייל מדן: אני יכול להגיד שכן יש כוונה במסגרת התוכנית הכלכלית להקצות חלק מהסכום לנושא הזה, הדבר הזה נידון כרגע מול משרד הקליטה וצריך להיסגר היום או מחר.

מיכל וונש: אדוני היושב ראש, אני יכולה לומר משהו?

שרי פייר: אני יכולה להגיב, בבקשה?

מיכל וונש: אני מבקשת רשות להתפרץ, בבקשה.

דוד ביטן: אולי נכין גם הסתייגות על זה, על הנושא של התקציב לאולפנים הפרטיים?

דוד ביטן: למה אני צריך להמתין?

דוד ביטן: טוב, אנחנו נבדוק את זה.

מיכל וונש: אבל, אדוני היושב ראש, זה מתקשר למה שדיברנו עליו אתמול.

מרב תורג'מן: לדעתי זה לא ב - - -

דוד ביטן: זה לא במסגרת החוק הזאת?

מרב תורג'מן: אני יכולה לבדוק את זה.

מיכל וונש: אני יכולה לומר משהו?

דוד ביטן: הנה עכשיו אני נותן לך לדבר.

דוד ביטן: את לא היית, אז אני נותנת לך עכשיו, אין בעיה.

מיכל וונש: אני מתנצלת, הייתי בוועדה למעמד האישה, אני רצה בין ועדות.

דוד ביטן: לא, את לא צריכה להתנצל, זה בסדר גמור.

דוד ביטן: את פה נמצאת הרבה מאוד.

מיכל וונש: אני חושבת שזה נוגע למה שדיברנו בקצרה אתמול, אני חושבת שחייבים פה תוכנית הוליסטית.

מיכל וונש: אנחנו צופים גל עלייה של רבע מיליון אנשים, לכולם תהיה עבודה, בכל האולפנים יש צורך.

מיכל וונש: ואני רוצה לומר בהקשר של השאלה שנשאלה פה לגבי העדפה לאולפנים קטנים, כאלה או אחרים, צריך להבין שזה חלק מדרך לבניית קהילה, דיברנו על מה גורם להשתלבות נכונה, נכון?

מיכל וונש: הנושא הזה, חשוב מאוד להבין אותו כיוון שהאולפן הוא חלק מהתהליך של ההשתלבות תוך כדי בניית קהילה באמת של אנשים שגם עוברים את התהליך וגם עברו.

מיכל וונש: זאת אומרת אתה מסתכל עכשיו דרך הפריזמה של דוברי צרפתית, אבל הרי מי שמלמדות הן בעצמן עולות חדשות לשעבר וגם זה הופך להיות מעין קבוצת תמיכה.

מיכל וונש: זה לא כי האולפנים האחרים אינם טובים, הם ראויים והם נכונים והם חשובים, ואני חושבת שיש פה מקום מאוד גדול לשילוב כוחות כיוון שיהיה מקום לכולם, גם לאולפנים התעסוקתיים, שייעשו בצורה מסוימת, וגם לאולפנים שיש להם בעצם יעד אחר, שהוא בעצם בניית קהילה, הגודל שלהם משליך על התחושה הזאת.

מיכל וונש: שיתוף הפעולה הזה בצורה הוליסטית, אני שוב מדברת על ההזדמנות שבצד הקורונה, גם האפשרות שהאולפנים האלה יתקיימו באמצעים טכנולוגיים, למי שצריכים את זה, שפתאום יש לנו את ההנגשה של זה והנה ההזדמנות שלצד המשבר, גם שהם יוכלו להתקיים עוד במדינת המקור, עוד לפני שהם מגיעים ארצה.

מיכל וונש: יש פה כל כך הרבה דברים שאני חושבת שלהסתכל רק דרך פריזמה של מקרה אחד תהיה טעות שלנו, אני חושבת שחייבים להסתכל על זה במשהו מתכלל ולהסתכל על התקציב בצורה רחבה ולא ספציפית.

רוית בארי: ואני רוצה להוסיף, כבוד היושב ראש, שבאולפן נתניה יש לנו כיתות מלאות ויש שם מעל 1,000 לומדים מצרפת, מרוצים.

מיכל וונש: לדעתי יש ממתינים בתור.

דוד ביטן: את תהיי איתנו הרבה, נכון?

דוד ביטן: את תהיי איתנו הרבה בוועדה הזו.

רוית בארי: בשמחה רבה.

דוד ביטן: אז לא צריך כבוד היושב ראש, בלי כבוד היושב ראש.

שרי פייר: אפשר להגיב, בבקשה?

דוד ביטן: כן, בבקשה.

שרי פייר: אני רק רציתי לומר שבעצם מי שמשתתף באולפנים הפרטיים במסלול השוברים יכול לעשות זאת אחרי אולפן של משרד החינוך, לפני אולפן של משרד החינוך, כך שיש פה באמת, כפי שאמרת, גברתי, מיכל, שילוב ידיים, ובאמת יש אנשים שלא מוצאים את עצמם, לא בהכרח צרפתים, לפעמים גם - - -

דוד ביטן: ברור, זה ברור.

שרי פייר: יש אנשים שמוצאים את עצמם - - -

דוד ביטן: ברור שצריך את זה לכולם, אבל יש איזה שהיא בעיה קהילתית של עולי צרפת, לפי מה שהבנתי.

דוד ביטן: אולי זה לא נכון, זה מה שהוצג לנו בכל זאת.

שרי פייר: יש לנו, אם אנחנו מסתכלים אנחנו רואים, גם באולפנים הפרטיים וגם באולפני משרד החינוך, יוצאי צרפת כאלה וכאלה.

שרי פייר: מה שכן מאוד מאוד חשוב, אני מצטרפת לדבריה של דגנית, שמאוד מאוד חשוב שנוכל לתת מענה לעולים במסלול השוברים כדי שעוד אנשים יוכלו למצוא פתרון לנושא של השפה העברית שכל כך חשוב.

דוד ביטן: תודה רבה.

דוד ביטן: דגנית, שתי מילים.

דוד ביטן: בקיצור, אני מסיים את הישיבה.

דגנית סנקר: אני רק אגיד בקצרה, אחרי דבריה של סגניתי, הדוקטור, אנחנו לא נוכל לאפשר לתת רק לצרפתים או רק לזה, אני מקווה שזה ברור.

יוסף טייב: זה ברור.

דוד ביטן: לא, זה בעיה ספציפית.

דוד ביטן: עובדה שכל מי ש - - -

דגנית סנקר: בסדר, זו אמירה אחת.

דגנית סנקר: והאמירה השנייה, שאתה בוודאי יודע, כי זה דובר וגם הוצג, אני עונה פה לחברת הכנסת מיכל שאנחנו עובדים על תוכנית הוליסטית והיא אפילו הוצגה בקווים ראשוניים לשר האוצר על ידי שרת העלייה והקליטה פנינה תמנו-שטה, וכבוד היושב ראש, אני מניחה שגם אתה חשוף אליה ומכיר אותה ולכן אני מסכימה שהתוכנית צריכה להיות גם רבת שנים וגם רחבת תחומים.

מיכל וונש: אולי נוכל להביא את התוכנית הזאת - - -

דוד ביטן: מישהו מחברי הכנסת רוצה להוסיף משהו לפני שאני מסיים?

יואל רזבוזוב: לא, נתחיל לעבוד, בוא נלך להתחיל לעבוד להביא להם את הכסף.

דוד ביטן: יש לנו היומיים האלה לטפל בבעיה, או בדרך של מלחמה בוועדת הכספים, או בדרך טובה מה שנקרא.

מיכל וונש: ואדוני היושב ראש, אולי אפשר להביא את התוכנית הזאת איפשהו לוועדה, או להנגיש לנו אותה כדי שנדע מה - - -

דוד ביטן: לא, זה בסדר, אבל עכשיו יש לנו משימה ליומיים האלה, מה יהיה אחר כך? נראה.

מיכל וונש: ברור.

דוד ביטן: הישיבה נעולה.